11. Kvalitetsrapport for dagtilbud 2023 og 2024 (Åben)
Tidl. politisk behandling BY, 25.10.22, pkt. 11  
Forventet sagsgang
BS-U, ØK, BY
Lovgrundlag
Dagtilbudsloven
SAGENS INDHOLD
Byrådet skal i denne sag tage stilling til ”Kvalitetsrapport for dagtilbud 2023-24”, der 
belyser kvaliteten på dagtilbudsområdet i [adresse]. Byrådet orienteres 
desuden om, hvordan dagtilbuddene vil følge op på resultaterne i det videre arbejde 
med at styrke kvaliteten på dagtilbudsområdet i 2025.
Ifølge Dagtilbudsloven skal udviklingen på dagtilbudsområdet drøftes politisk mindst hvert andet år. Som 
grundlag for den politiske drøftelse udarbejder Børn og Kultur en kvalitetsrapport for dagtilbudsområdet.
I kvalitetsrapporten præsenteres data og resultater for både dagtilbuddenes rammer og indhold. I praksis 
hænger de to sammen og påvirker hinanden gensidigt. En samlet vurdering af kvaliteten på 
dagtilbudsområdet forudsætter derfor, at resultater indenfor de to elementer ses i sammenhæng. 
Kvalitetsrapporten 2023-24 indeholder følgende data: 

Rammer for dagtilbud: Antal børn pr. medarbejder (normering), fordeling af uddannet personale, 
rekrutteringssituationen samt kompetenceudviklingsindsatser. 

Det pædagogiske indhold: En samlet vurdering af kvaliteten i den pædagogiske praksis og 
læringsmiljøet fra tilsynet i de kommunale daginstitutioner og dagplejen. 
Kvalitetsrapporten indeholder ikke data fra tilsyn i alle kommunens institutioner, da Børn og Kultur i 
øjeblikket er i gang med at implementere det nye tilsynskoncept, som blev vedtaget af Byrådet 27. juni 
2023. 
Kvalitetsrapporten indeholder ikke som tidligere resultater fra sprog- og motorikvurderinger, da disse data 
ikke længere indsamles på alle børn. I dag sprog- eller motorikvurderes et barn, hvis der er en bekymring 
for barnets sproglig eller motorisk udvikling. I stedet vurderes kvaliteten af børnenes sproglige og motoriske 
udviklingsmuligheder i læringsmiljøet i tilsynet, som belyses i rapporten. 
VURDERING
Børn og Kultur vurderer samlet set at dagtilbuddenes rammer gør det muligt at efterleve lovkrav og sikre 
en tilstrækkelig kvalitet i det pædagogiske indhold. Børn og Kultur vurderer også at kvaliteten i det 
pædagogiske indhold er tilstrækkelig, men at der er potentiale for at hæve kvaliteten så læringsmiljøet bliver 
mere stimulerende for alle børn. Dette er særligt vigtigt for at sikre dagtilbud af høj kvalitet, hvor alle børn 
har mulighed for at trives og udvikle sig i børnefællesskabet. Der er udsving i vurderingen af kvaliteten hos 
de enkelte dagtilbud, som arbejder med den lokale opfølgning på tilsynet. Børn og Kultur er opmærksomme 
på at nogle daginstitutioner har været påvirket af et kapacitetspres de seneste år, og hvordan nye 
kapacitetsløsninger tages i brug for at skabe læringsmiljøer af høj kvalitet. Desuden vurderer Børn og 
Kultur, at en forsat opmærksomhed på kompetenceudvikling af ledere og medarbejdere, samt at hæve 
[adresse]: EMN-2024-00325
Dok-ID: 3759615
Sagsbehandler: camik
Byråd
17. december 2024  16:00
andelen af uddannet pædagogisk personale, er afgørende for at indfri ambitionen om høj kvalitets 
dagtilbud.  
Kvaliteten i rammerne i dagtilbuddene 
[adresse] lever op til den statslige fastsatte minimumsnormering i dagtilbud fra 2020, hvilket 
betyder, at der på kommuneniveau og målt som et årligt gennemsnit er minimum en pædagogisk 
medarbejder pr. tre børn i vuggestuen og minimum en pædagogisk medarbejder pr. seks børn i 
børnehaverne. Med minimumsnormeringer har personalet bedre muligheder for at arbejde med børnene i 
mindre grupper og til arbejdet med børn i udsatte positioner. Udover normeringer, kræver det også 
uddannet pædagogiske personale og styrket faglighed at sikre høj kvalitet i dagtilbud. 
Dagplejen er ikke underlagt kravet om minimumsnormeringer, men udviklingen i [adresse] viser, at der i 
perioden fra 2018 til 2022 er ca. 3,5 børn pr. dagplejer. I praksis betyder det, at antallet af børn i den enkelte 
dagplejer varierer mellem tre til fire børn.
Andelen af pædagoger i dagtilbuddene er faldet siden 2018 til trods for, at antallet af pædagoger er steget 
med 26 fuldtidsstillinger siden 2021. Der ses dog en lille stigning på et procentpoint fra 49 pct. i 2023 til 50 
pct. i 2024. Samtidig er andelen af pædagogmedhjælpere faldet siden 2022. Mens andelen af pædagogiske 
assistenter er steget siden 2018. I perioden fra 2021 til 2024 er antallet af pædagogiske assistenter stedet 
med 39 fuldtidsstillinger. 
På landsplan opleves der lige nu en udfordring med at rekruttere og fastholde pædagogisk personale i 
dagtilbud og dermed sikre den ønskede fordeling af uddannet personale. Dette gør sig også gældende i 
Favrskov Kommune. I [adresse] er der i 2024 en fordeling på 65 pct. uddannet personale 
(pædagoger og pædagogiske assistenter) og 35 pct. uuddannet personale. Det er dog positivt, at andelen 
af pædagogiske assistenter er steget, hvilket blandt andet er et resultat af målsætningen, om, at der hvert 
år er en medhjælper pr. institutionsområde og en dagplejer, der uddannes som pædagogisk assistent. 
Derudover er to medarbejdere påbegyndt meritpædagoguddannelsen i 2024 samt to medarbejdere 
deltager 
på 
sporskifteuddannelsen. 
Endvidere 
forventes 
det 
at 
flere 
vil 
starte 
på 
meritpædagoguddannelsen i 2025. Det forventes at øge andelen af pædagoger i daginstitutionerne, som 
har betydning for arbejdet med kvalitet i dagtilbuddene. 
For at styrke kvaliteten i læringsmiljøerne og fagligheden blandt ledere og de pædagogiske medarbejdere 
sker der løbende kompetenceudvikling i dagtilbuddene. For at den nye tilsynsramme kan implementeres 
er alle ledere i daginstitutionerne blevet opkvalificeret til at foretage anmeldte tilsyn i daginstitutionerne i 
2024. Dette er også med til at styrke ledernes faglige ledelse og at sikre en praksisnær opfølgning på tilsyn, 
der skaber værdi for medarbejdere og børn. Dagplejen har igangsat et samarbejde med SOSU [adresse] 
om at koble kompetenceudvikling til dagplejepædagogernes tematiske tilsyn om leg. Derudover er flere 
medarbejdere i perioden blevet uddannet i relationskompetenceforløbet RARRT. Ligesom der er 
gennemført et kursus i natur og udepædagogik målrettet personale, der anvender naturbusserne og 
arbejder i udegrupper. 
Kvaliteten af det pædagogiske indhold i dagtilbuddene 
Tilsynet med tre af de kommunale daginstitutionsområder (15 daginstitutioner) i 2024 viser, at kvaliteten 
samlet set vurderes at være tilstrækkelig i både vuggestuer og børnehaver. Den samlede vurdering af 
kvaliteten i vuggestuerne er tæt på at placere sig i kategorien ”god kvalitet”. Tilstrækkelig kvalitet i det 
pædagogiske indhold betyder generelt, at børnene har adgang til et miljø, der opfylder deres 
grundlæggende behov og giver en stabil og tryg hverdag. Læringsmiljøet tilbyder passende omsorg, 
alderssvarende materialer og aktiviteter, samt strukturerede rammer, der sikrer, at børnene kan engagere 
sig i leg og læring på en måde, der understøtter deres trivsel og udvikling samt et miljø, hvor børnene føler 
sig sikre og støttede i deres daglige oplevelser. Tilsynet viser, at der er potentiale for, at daginstitutionerne 
fokuserer på hvordan, de i højere grad skaber et mere stimulerende og udviklingsfremmende læringsmiljø 
for børnene, der fører til dagtilbud af høj kvalitet, som er særligt vigtigt for børn i udsatte positioners 
udvikling, læring og dannelse. 
Tilsynet i dagplejen om børns sociale udvikling viser, at dagplejerne arbejder bevidst med børns 
medinddragelse i dagligdagen, hvor børn har indflydelse på aktiviteter og måltider. Dagplejerne er gode til 
at tilpasse sig børnenes behov, men der er potentiale for at forbedre imødekommelsen af børns forskellige 
behov, især i grupper med aldersspredning. Tilsynet om sprog og samspil viser, at dagplejerne er 
engagerede og nærværende i deres interaktioner, men der er mulighed for at give børn mere tid til at 
respondere og styrke sprogmiljøet for de mindste børn, og dermed styrke kvaliteten i læringsmiljøet i 
dagplejen.
Indsatsområder i 2025
Børn og Kultur vurderer på den baggrund, at der er behov for at dagtilbuddene i 2025 arbejder videre med 
implementeringen af tilsynsrammen i daginstitutionerne. Ligeledes at dagtilbuddene fokuserer på 
implementeringen af den ændrede områdestruktur og styrket ledelse i dagtilbud. 
Vedlagt findes en afrapportering på de tre indsatser, som Byrådet godkendte 22. oktober 2022 i forbindelse 
med godkendelsen af kvalitetsrapport for dagtilbud 2021-2022. 
ØKONOMI
Ingen særskilte økonomiske konsekvenser.
INDDRAGELSE
Kvalitetsrapporten bygger på data, der er genereret i samarbejde og med input fra dagtilbuddene.
Ledelsen i dagtilbuddene skal i samarbejde med deres Lokale MED-udvalg og forældrebestyrelser drøfte 
kvalitetsrapportens resultater og indsatsområder i forhold til, hvordan hvert enkelt område kan arbejde med 
at fastholde og udvikle kvaliteten i områdets dagtilbud.  
Ledelsen i dagtilbuddene er desuden ansvarlige for at følge op på konklusioner fra tilsyn. Børn og Kultur 
følger løbende op på det videre arbejde med kvaliteten som en del af tilsynet. 
INDSTILLING
Direktøren for Børn og Kultur indstiller til Byrådet:
1.
At Kvalitetsrapport for dagtilbud 2023-2024 godkendes.
BESLUTNING
Børne- og Skoleudvalget, 3. december 2024:
Fraværende: Ingen
Indstilles godkendt.
Økonomiudvalget, 10. december 2024:
Fraværende: Ingen
Indstilles godkendt.
Byrådet, 17. december 2024:
Fraværende: Ingen
Godkendt.
Bilag

Kvalitetsrapport 2023.2024 (3756928)

Notat vedr. status på tidligere vedtagne indsatser fra kvalitetsrapporten på dagtilbudsområdet 
2021.2022 (3813310)
